Աժ «Ելք» խմբակցության պատգամավոր Լենա Նազարյանն անդրադառնալով 560 բնակավայրերի հարցին, նշել է, որ այո, շատ գյուղերում թեև աղբյուրներ ու ջրհորեր կան, սակայն կան նաև այնպիսիները, որտեղ տարածքն ամբողջովին անջրդի է և գյուղացիներն ստիպված մեքենայով են ջուրը բերում: «Այն գյուղերում, որտեղ ես եմ եղել, թեև եղել է ջրի աղբյուր կամ ջրհոր, սակայն չի եղել ներքին ցանց, չի եղել ջրամաքրման կայան, էլ չասեմ ջրահեռացման ցանց: Մարդիկ այդ ձրի աղբյուրից ամեն օր երկու ժամ դույլերով ամառ-ձմեռ ջուր են կրել: Որպես կանոն, այդ աղբյուրը կամ ջրհորը եղել է գյուղամեջում կամ հարևանի տանը կամ սարի գլխին: Ընդ որում, այդ ջուրը ոչ մի գյուղում չի համապատասխանել որակական չափանիշներին: Այցելել եմ 5 գյուղ և հարցրել եմ` արդյոք պատրա՞ստ են վճարել ջրամատակարարման ծառայության համար, ինձ հանդիպած մարդկանց մեծ մասն ասել է, որ պատրաստ է, որովհետև հոգնել են ջուր կրելուց»,- Լևոն Գալստյանի գրառմանն արձագանքել է Լենա Նազարյանը: